Imtella' Ġunju 3, 2021 L-ilma kristall madwar 11-il bajja madwar Malta u Għawdex wassal għall-bandiera Blu mill-Fondazzjoni għall-Edukazzjoni Ambjentali f'Copenhagen. Iċ-ċertifikazzjoni internazzjonali, kull sena tanalizza l-livelli ta' immaniġġjar tal-bajjiet, il-kwalità tal-ilma, is-saħħa u s-sigurtà u l-ambjent ta' madwar il-bajjiet, qabel tagħti il-bandiera Blu. F'konferenza tal-aħbarijiet f'Golden Bay dalgħodu il-ministru għat-Turiżmu Clayton Bartolo qal li l-bajjiet tal-gżejjer Maltin jibqgħu parti importanti t as-settur turistiku u din iċ-ċertifikazzjoni tfisser li Malta qed tkompli tilħaq l-oġġettivi mixtieqa. Qal li dan joħroġ ukoll mill-fatt li l-bajjiet tal-Għadira, ir-Riviera u r-Ramla l-Ħamra huma fost numru ta' bajjiet irrakkomandati minn Forbes. Vincent Attard minn Nature Trust qal li l-programm tal-Bandiera Blu din is-sena, faħħar l-impenn ta' Malta għal kif mexxiet fil-pandemija speċjalment fejn jidħlu miżuri ta' sigurtà mill-pandemija fuq il-bajjiet. B'kollox din is-sena hemm tmien bajjet f'Malta u tlieta f'Għawdex li ngħataw il-bandiera blu.